Ovo je ogoljena priča inspirirana istoimenom knjigom, a nastala je u prostoru nekadašnje tvornice papira – Hartere u Rijeci. Riječ je o projektu koji je realiziran u tri navrata s materijalima nađenim „in situ“, bez prethodnih skica ili režije.

**Ovo je moje tijelo** – (prema F.Melo)

Želim umrijeti sam, bez prijelaznih formula ili odraza. Želim sebično umrijeti sam. I konačan.

Nitko se ne rađa dva puta. Rađamo se samo na jedan način, umiremo prema pravilima beskonačnosti. To je put koji slijedimo između dvije etape i koji se sužuje, ili ih razdvaja. Što nas pak navodi da preživljavamo u sjećanjima drugih kao živ primjerak ili kao mrtav uzorak. I da s njima svodimo svoje račune.

Ne postoje formule za život. Uzalud ih želimo ostaviti u naslijeđe. Uzalud žudimo da one postanu naša baština. Uzalud.

Od mene neće ništa ostati. Želim biti spaljen, sveden na pepeo. I da čestice onoga što sam bio budu bačene u vjetar, raspršene, dokinute.

Želim da moje knjige, moja odjeća, moja kuća, da sve to gori na velikoj lomači, s visokim plamenom koji će se vidjeti izdaleka, i da izvikuje i izgara moj kraj. Bez ikakva žaljenja. Visoki plamen u srcima onih koji ostaju da se, kada na mene pomisle, sjete samo neuhvatljivog trenutka izgaranja jedne šibice. Kratki plamsaj i vječna tama. Bez sjena.

Znam da sam nesposoban ostaviti svoj život u naslijeđe. Pun sam smrti i prazan od života. Samo me ljubav oživljava. No nesposoban sam da je dijelim sa živima koji su odviše nemirni, nestabilni, nepotpuni.

Od svoga vrelog i jalovog sjemena izvlačim samo zadovoljstvo. Ne sumnjaj u okrutnost ovih riječi. To su jedine koje imam.

Mogu ti ih objasniti. Podijeliti s tobom toplinu svoga osamljenog i golemog tijela.

Moje spolovilo je strano tijelo. Ono je čuđenje drugih tijela koja se u meni prepleću. I ponovno sam sám kada stigne ponor i osjetim strah od poniranja u njega i od umiranja. Sklapam oči i vidim kako se gol predajem strujama, dašcima, valovima, bijesu. Ja i samoća, sami plutamo u meni, vuče nas snažna tama, crno grotlo koje nas želi progutati, koje nas gnječi, koje je golemo i nema kraja, puno bljeskova koji me zasljepljuju. U tom času ja zastanem i otvaram oči. Prekidam putovanje koje vjerojatno nikada neću završiti. Samo moje tijelo nastavlja drhtati, s laganim, ali grčevitim pokretima spolovila. I gledam u tijelo pokraj sebe i ne prepoznajem ga. Ne mogu ga voljeti.

Ja sam sam jer vidim da su i tijela drugih sama.

I u toj nepomičnoj i nijemoj samoći nalazim sebe i svoj život. Uporno želim osjetiti da sam živ. I to uspijevam samo sam.

Kad bih ti poželio nacrtati tko sam, bio bi to bijeli list papira, gol i tanak, i ti bi shvatila. I u njemu našla prazninu tvoje priče u mojoj, samoću zatvorena prostora koji smo otvorili između nas.

Nekoga si ostavila iza sebe. Nitko neće ostati iza mene.

Nastavljam ceremoniju.

Sa svečanošću koju zahtijeva religiozni čin. S nasiljem silovanja.

S nježnošću milovanja.

Nastavljam potičući nadu da znam o čemu govorim. Zato kažem da te volim.

I mogu te voljeti ovako bez odgovora, bez nade, bez kraja, zauvijek.

Voljeti te kao što te nitko nije volio, uzimajući tvoje tijelo u svoje ruke, misleći da mi ono pripada. I vjerujući da ga čujem.

Ali ja ništa ne znam.

Hodat ću zatim besciljno i gledati oko sebe i zamišljati da ćemo za pedeset, šezdeset ili sedamdeset godina svi biti mrtvi i da iza nas nitko neće ostati.

*Ovo je moje tijelo.*

Ne uvlači me u raspravu o smislu života dok ga ne naučiš cijeniti. Dan po dan.

Sat po sat.

Minutu po minute.

Dok ne naučiš da je davanje od srca drugom srcu posljedica spoznaje kako imaš malo prilika za to.

Sjećanja (ne)blijede s godinama

……ne znam tko su ti ljudi, nisu mi poznate njihove životne priče.

Zlo nosimo u sebi i sijemo

…..jer još nije gotovo, dok nije gotovo….sve…

Napetost u svjesnosti nestajanja

….zatvaram riječi u sebe, tražim znakove, ovjekovječujem nemir, bilježim misli čiji se zvuk poput odjeka

širi praznim prostorom.

Osvajanje i predaja

….bos hodam iz prostora u prostor. Skidam se, liježem po krhotinama. Osjećam prostor, vrijeme, tisuće

slika ulaze u me, prolaze kroza me. Znam tko sam, znam zašto sam, i to boli….

Nemir je stanje duha

….stapam se s prostorom i vremenom i drago mi je. Gol osjećam.

….Dobro je.

….Tako.

**Ivica Nikolac**